Document ID: 32014R1150

EUROPOS PARLAMENTO IR TARYBOS REGLAMENTAS (ES) Nr. 1150/2014
2014 m. spalio 29 d.
kuriuo iš dalies keičiamas Reglamentas (ES) Nr. 374/2014 dėl Ukrainos kilmės prekėms taikomų muitų sumažinimo arba panaikinimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
laikydamiesi įprastos teisėkūros procedūros (1),
kadangi:
(1)
Ukraina yra Europos kaimynystės politikos ir Rytų partnerystės prioritetinė šalis partnerė. Europos Sąjungos siekis - palaikyti vis glaudesnius santykius su Ukraina, siekiant pastarosios politinės asociacijos su Europos Sąjunga ir ekonominės integracijos į ją. Todėl 2007-2011 m. laikotarpiu Sąjunga ir Ukraina derėjosi dėl Europos Sąjungos bei jos valstybių narių ir Ukrainos asociacijos susitarimo (2), (toliau - Asociacijos susitarimas) įskaitant išsamią ir visapusišką laisvosios prekybos erdvę (IVLPE) reglamentuojančias nuostatas, kurį abi Šalys pasirašė 2014 m. birželio 27 d. Pagal IVLPE reglamentuojančias nuostatas Sąjunga ir Ukraina, laikydamosi 1994 m. Bendrojo susitarimo dėl muitų tarifų ir prekybos XXIV straipsnio, per neilgesnį kaip 10 metų pereinamąjį laikotarpį, kuris prasidėtų Asociacijos susitarimo įsigaliojimo dieną, sukurtų laisvą prekybos erdvę;
(2)
atsižvelgiant į precedento neturinčius su saugumu, politika ir ekonomika susijusius Ukrainai kylančius uždavinius ir siekiant remti šalies ekonomiką, laikantis asociacijos susitarimo I-A priede pateikto nuolaidų sąrašo nuspręsta iš anksto taikyti Europos Parlamento ir Tarybos reglamente (ES) Nr. 374/2014 (3) numatytas autonomines prekybos lengvatas. Atsižvelgiant į Ukrainai vis dar kylančius uždavinius, Reglamento (ES) Nr. 374/2014 taikymo terminas turėtų būti pratęstas iki 2015 m. gruodžio 31 d. Nuspėjamumo sumetimais muitai ir galimybės pasinaudoti tarifinėmis kvotomis pratęsus reglamento galiojimo terminą turėtų išlikti tokie, kokie nustatyti 2014 m.
(3)
Asociacijos susitarimo su Ukraina 2 straipsnyje nurodyta, kad pagarba demokratijos principams, žmogaus teisėms ir pagrindinėms laisvėms bei teisinės valstybės principas sudaro esminius šio susitarimo elementus. Be to, tai užtikrina, jog skatinimas laikytis suvereniteto, teritorinio vientisumo, sienų neliečiamumo bei nepriklausomybės principų ir kova su masinio naikinimo ginklų, susijusių medžiagų ir jų siuntimo į taikinį priemonių platinimu taip pat laikomi esminiais šio susitarimo elementais. Reglamente (ES) Nr. 374/2014 numatytos autonominės lengvatos taip pat taikytinos su sąlyga, kad Ukraina laikosi tų pačių principų. Kad Reglamentas (ES) Nr. 374/2014 atitiktų Sąjungos praktiką ir kitas ES prekybos politikos priemones, tikslinga numatyti galimybę laikinai sustabdyti lengvatų taikymą tais atvejais, kai Ukraina pažeidžia pagrindinius žmogaus teisių, demokratijos ir teisinės valstybės principus;
(4)
atsižvelgiant į klausimo skubumą, būtina taikyti išimtį dėl aštuonių savaičių termino, nurodyto prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 374/2014 iš dalies keičiamas taip:
1)
1 straipsnis pakeičiamas taip:
„1 straipsnis
Lengvatinės priemonės
Ukrainos kilmės prekėms taikomi muitai sumažinami arba panaikinami, kaip nurodyta I priede. Jeigu I priede daroma nuoroda į muitų mažinimo kategorijas, 2014 ir 2015 m. bazinė norma panaikinama 0 kategorijos atveju ir sumažinama 25 proc. 3 kategorijos atveju, 16,7 proc. 5 kategorijos atveju ir 12,5 proc. 7 kategorijos atveju.“
;
2)
2 straipsnis papildomas šiuo punktu:
„e)
laikomasi demokratijos principų, pagarbos žmogaus teisėms bei pagrindinėms laisvėms ir teisinės valstybės principo, nurodytų Asociacijos susitarimo 2 straipsnyje (4).
;
3)
7 straipsnio antra pastraipa pakeičiama šiuo tekstu:
„Jis taikomas iki 2015 m. gruodžio 31 d.“
;
4)
II ir III priedai pakeičiami atitinkamai šio reglamento I ir II prieduose pateiktu tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. lapkričio 2 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 29 d.

Labels: 3
18